Túrakód: G006\_02 / Táv.: 20,8 / Frissítve: 2018-04-05

Túranév: Szentes térsége / Lándor-tó #1

Leírás:

20,8 km-es túránkkal a Szentes és Szegvár közötti területen, a tiszai árvízvédelmi töltés mellett fellelhető Lándor-tavat keressük fel.

Közben szikes pusztában, magas, kaszálatlan füves területen is haladunk, valamint útba ejtjük a Sulymos-tavat.

*(A túra navigációs eszköz, túravezető, vagy helyismeret nélkül nem ajánlott!)*

Kirándulásunkra a Széchenyi liget kapujából indulunk *(úp.: 000iep)* a kapuval szemben lévő sétányon NY-i irányba. A parkban elhaladunk a Csallány Gábor kiállítóhely mellett *(úp.: 056muze)*. *(Mindenképpen érdemes megtekinteni a tárlatot, de célszerű inkább visszafelé beiktatnunk.)* A ligetet az átlós sarkán hagyjuk el a Vecseri-foki útnál. Itt balra *(DDNY)* fordulunk, és egy rövid szakaszon járdán, majd földúton folytatjuk utunkat. Kicsivel távolabb, a földúton ártézi kút mellett haladunk el *(úp.: 001viz)*, a Kurca-part Kalandpark hátsó kapujánál. Itt érdemes egész napra feltölteni vízkészletünket.
A nyomvonalunk a Kurca partján, a Dr. Sipos Ferenc Parkerdő Otthon mögött, majd egy csatorna partján, az erdőszélen vezet ki bennünket a gázos kövesútra. Szűk 300 m bandukolás után balra *(D)* fordulunk
*(úp.: 055elag)* a víztorony irányába, hogy a tracket követve, a füves területen átvágva, hol jobban, hol kevésbé kitaposott földúton haladjunk tovább. A 451-es utat a 37-es kilométerszelvénynél érjük el, rövid *(180 m)* párhuzamos haladást követően az aszfaltutas kereszteződésnél kelünk át a főúton, természetesen kellő körültekintést követően. 300 m után *(úp.: 005elag)* hagyjuk el a dűlőutat, és végre nekivághatunk a pusztának, mégpedig földúton.
*(A szikes füves területeken vezető utak hol itt, hol ott vannak kitaposva. Ezért elképzelhető, hogy a nyomvonaltól kissé odébb fut ottjártadkor az út, de ne aggódj, nem fogsz elveszni! Vagy a tecket, vagy a terepi valóságot választhatod, mindkettő ugyanoda fog futni. Ha kissé csökkented a zoomot a készülékeden jobban átlátod a térkép és a terep összefüggéseit!)*

Itt a pusztában gombászni is van lehetőség, megfelelő feltételek esetén. *(Az ezzel kapcsolatos szabályokat tartsd be!)*

A tanyatelek sarkát elérve *(úp.: 008elag)* jobbra *(NY)* haladjunk tovább a bokros terület irányába, de ne lepődjünk meg azon, ha időközben „elkopik” alólunk a földút. A művelt terület és a bokros rész között vadregényes 250 m következik. *(Ha zavar bennünket a nyomvonalak kereszteződése, több irányba futása, készülékünket úgy állítsuk be, hogy a fordulópontig, csak az „m”, menet jelzésűek látszódjanak!)*

A 10elag nevű útpontot elérve forduljunk balra *(D)*, keljünk át az előttünk lévő laposabb részen, hogy a jobbunkon lévő művelt terület és a balunkon található bozótos rész határán haladjunk tovább. Nemsokára *(130 m, úp.: 011elag)* jobbra fordulva *(NY)* ismét füves területen, a művelt rész mentén baktassunk célunk felé. A fás területet elérve a nyárfaerdő és az egykori falusi iskola épülete között tudunk átjutni a földútra, a bozótosban vezető hevenyészett úton. Az elágazásban balra *(D)* forduljunk *(úp.: 013elag)*, a dombnak felfelé az épület előtt elhaladva.

A „T” elágazásban *(úp.: 014elag)* jobbra *(NY)*, bő 500 m-rel odébb
*(úp.: 016elag)* balra *(D)* forduljunk az akácsor felé. A csatornát elérve, az utat követve NY-i irányba kell mennünk. Kicsivel arrébb, az átereszen *(úp.: 018ater)* átkelve, a csatorna másik oldalán változatlan irányba haladjunk.
*(Amennyiben éjszakai túrára vágyunk, ne ezt az utat válasszuk, de ha mégis emellett döntöttünk, akkor ezen a szakaszon kapcsoljuk be a fejlámpánkat! Vadászok által is kedvelt területre értünk, célszerű egyértelművé tennünk, hogy nem vadkanok vagyunk.)*

Elérve az útra merőlegesen futó csatornát *(úp.: 038elag)*, annak túlsó oldalán balra fordulva *(D)* a magasles mellett vezet túránk, egy jobbos íven keresztül a töltés felé *(NY)*. Itt érjük el a Sulymos-tavat: egy náddal, sással jelentős felületen benőtt, többnyire mocsaras „tavat”, melyet bozótos, fás terület ölel körül. A 20elag jelű útpontnál a G006o021 nevű, rövid *(38 m)* track mentén, balra fordulva *(D)* lehetőségünk van egy magasleshez bejutni *(úp.: 021mles)*, hogy fentről is megtekinthessük a területet.

Továbbhaladva 64,2 tkm-nél érjük el az árvízvédelmi töltést. Az alapjánál balra *(D)* haladva, a rámpán felgyalogolva, innen *(63,85 tkm)* a töltéskoronán megyünk a Lándor-tó eléréséig *(62,2 tkm)*. Ha itt balra fordulunk *(DK, úp.: 027elag)* és leballagunk, egy ösvényen közelítjük meg fordulópontunkat *(úp.: 028ford)*, mely a tóban található félszigeten van.

Innen a vízfelületre is rálátva tölthetjük pihenőnket.
A terület magánkézben van: horgásztóként üzemel. Erre legyünk tekintettel annak ellenére, hogy sem kerítés, sem sorompó nem korlátozza idejutásunkat!

Ha úgy döntöttünk, hogy indulunk, az ösvényen menjünk ki a töltés lábához és forduljunk jobbra *(ÉK, úp.: 029elag)*, de ne feledjük el készülékünkön a hazafelé vezető tracket „látható” beállításba kapcsolni. Kb. 400 m után jobbra fordulva *(K, úp.: 030elag)* járatlanabb rész következik. A jobbunkon futó csatorna partján haladva, melyet ismét 400 méterrel odébb akácsor vált fel, az első lehetőségnél *(úp.: 034elag)* balra fordulva *(É)* a földúton visszatérünk a Sulymos-tó sarkához
*(úp.: 035elag)*. Innen a töltés alapja mentén továbbhaladva az idefelé bejárt szakaszon haladunk a tó túlsó partjára a 036elag útpontig, ahol balra tartva *(ÉÉK)* letérhetünk az ismert nyomvonalról. A nyomvonal ívét követve a füves területen keresztül a 039elag jelű útpontnál balra fordulva *(É)*, egy elhagyott tanyatelek mentén, a gyümölcsfák után jobbra *(K)* fordulva elérünk egy csatornát *(úp.: 040elag)*. Itt balra *(É)* fordulva, a magasles mellett elhaladva a 041elag útpontnál érünk ki a földútra, melyen jobbra *(K)* kell továbbhaladnunk, a jobbunkon futó csatorna mellett. 500 méterrel az egyenes szakasz után, az út ívét követve már ismert elágazáshoz érünk *(úp.: 016elag)*. Balra *(K)* fordulást követően egészen az 1,7 km-re lévő 045elag útpontig egyenesen mehetünk, a jobbunkon futó csatornával párhuzamosan, közben elhagyva a már ismert 014elag jelű útpontot. A földutak kereszteződését elérve *(úp.: 045elag)*, balra *(É)* kanyarodva jutunk el a már szintén ismert 008elag nevű útponthoz *(570 m)*. Innen egy rövid szakaszon *(90 m)* már járt szakaszon haladunk a 048elag jelű útpontig, ahol jobbra *(K)* tartva folytatjuk túránkat ismét a füves pusztában. A nyomvonalat követve egy íven át érünk el a 050elag jelű útpontig. Itt dönthetünk úgy, hogy a legelő szélén, jobbunkon a bokros sávval ballagunk ki a 451-es főútig *(track ide van rögzítve)*, de választhatjuk a földutat is kissé jobbra, délebbre. Ha eljutottunk az aszfaltcsíkhoz, maradjunk a füves terület szélén, és balra *(É)* fordulva sétáljunk az úttal párhuzamosan a 052elag útpontig. Itt keljünk át *(körültekintést követően)* a 451-es úton, hogy a továbbiakban a már idefelé bejárt csapás mentén térhessünk vissza kiindulási pontunkra.

*(Ezt a túrát száraz időben, vagy fagyban javasoljuk választani! Egyes részei alacsony fekvésűek és belvizes időszakban bosszúsággal járhat, esetleg rövid járhatatlan részek is előfordulhatnak.)*

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*